წიგნის საჯაროდ კითხვის მსოფლიო დღეს შეხვედრა პოეტ პაატა შამუგიასთან
2018-02-01 19:00 (Asia/Dubai)
1-ლ თებერვალს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ გეპატიჟებით წიგნის საჯაროდ კითხვის მსოფლიო დღის აღსანიშნავ შეხვედრაზე, რომლის სტუმარიც პოეტი პაატა შამუგია იქნება.
წიგნის საჯაროდ კითხვის მსოფლიო დღეს ყოველწლიურად მსოფლიოს 100-ზე მეტ ქვეყანაში აღნიშნავენ, ღონისძიებაში მონაწილეთა რაოდენობა 31 მილიონამდე აღწევს. საქართველოში ამ ღონისძიების ორგანიზატორი საქართველოს წიგნის გამომცემელთა და გამავრცელებელთა ასოციაციაა.
საქართველოში წიგნის საჯაროდ კითხვის მსოფლიო დღე უკვე მესამედ ტარდება და მასში ჩართულია როგორც საგანმანათლებლო დაწესებულებები, ისე წიგნის მაღაზიები და სხვადასხვა ლიტერატურული სივრცე. ღონისძიების მიზანი მთელი საქართველოს მასშტაბით წიგნის კითხვის პოპულარიზაციის ხელშეწყობაა. ილიაუნის ლიტერატურული წელს პირველად უერთდება ამ მასშტაბურ ღონისძიებას.
ღონისძიების პარტნიორია თბილისის მერია.
გელით!
დრო:1-ლი თებერვალი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

LECTURA DANTIS /დანტეს წაკითხვა – მეთერთმეტე ქება
2018-02-02 19:00
2 თებერვალს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება მორიგი შეხვედრა, სადაც წავიკითხავთ და გავაანალიზებთ მეთერთმეტე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 2 თბერვალი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: „ქართული ლიტერატურა და სახელმწიფოს იდეა XIX-XX საუკუნეებში“ (II ლექცია)
2018-02-06 19:00
6 თებერვალს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტ რატი ამაღლობელის ლექციათა ციკლის – „ქართული ლიტერატურა და სახელმწიფოს იდეა XIX-XX საუკუნეებში “ – მეორე შეხვედრის თემაა „ქართველთა შორის წერა-კითხვის გამავრცელებელი საზოგადოება – თანამედროვე საქართველოს დამოუკიდებლობისა და სახელმწიფოებრიობის ჩანასახი“.
მომხსენებელი განიხილავს შემდეგ საკითხებს: კულტურის, პოლიტიკისა და ეკონომიკის ურთიერთმიმართება და მე-19 საუკუნის ქართული საზოგადოება, პირველი პარტიული ორგანიზაციები და თვითგამოცემები საქართველოში, მე-20 საუკუნის დასაწყისის ქართველი პოლიტიკოსები და ტერორისტები.
დრო: 6 თებერვალი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ილიაუნის სამუსიკო ხელოვნების პროგრამის დოქტორანტების კონცერტი
2018-02-07 15:00
7 თებერვალს, 15:00 საათზე, საქართველოს კომპოზიტორთა შემოქმედებითი კავშირის სარკეებიან დარბაზში გაიმართება ილიას სახელმწიფო უნივერსიტეტის სამუსიკო ხელოვნების პროგრამის დოქტორანტების – ნათია ბერაიასა და დაჩი თაქთაქიშვილის საჯარო კონცერტი. პროგრამაშია შუბერტის, შოპენის, ლისტისა და ლაღიძის საფორტეპიანო ნაწარმოებები.
ნათია ბერაიამ ნიჭიერთა ათწლედის დამთავრების შემდეგ სწავლა თბილისის ვ. სარაჯიშვილის სახ. სახელმწიფო კონსერვატორიაში, პროფ. ნანა ხუბუტიას კლასში განაგრძო. ნათია არაერთი კონკურსის ლაურეატი და ჯილდოს მფლობელია. მათ შორისაა: ემილ გილელსის სახ. საერთაშორის კონკურსი – III პრემია და კონკურსის „საუკეთესო პიანისტი ქალის” წოდება (2006 წ., ოდესა, უკრაინა); თბილისის პიანისტთა საერთაშორისო კონკურსის დიპლომი და სპეციალური პრიზები – საუკეთესო ნახევარფინალისტი, ალფრედ კორტოს პრიზი – რომანტიკული მუსიკის საუკეთესო შესრულებისთვის, სანდრა რულოვსის სიმპათიის პრიზი (2009 წ., თბილისი); ნოდარ გაბუნიას საფორტეპიანო კონკურსი – III პრემია (2001 წ.); ოთარ თაქთაქიშვილის საფორტეპიანო კონკურსი – I პრემია (2000 წ.). მას ხშირად იწვევენ საერთაშორისო მუსიკალურ ფესტივალებსა და მასტერკლასებზე ევროპის ქვეყნებსა და აშშ-ში.
დაჩი თაქთაქიშვილმა ე. მიქელაძის სახ. ცენტრალური მუსიკალური სკოლის დამთავრების შემდეგ სწავლა თბილისის ვ. სარაჯიშვილის სახ. სახელმწიფო კონსერვატორიაში, პროფ. რევაზ თავაძის კლასში განაგრძო. 2009 წელს მაგისტრის ხარისხი მოიპოვა პროფ. თენგიზ ამირეჯიბის ხელმძღვანელობით. დაჩის გავლილი აქვს მასტერკლასები ცნობილ მუსიკოსებთან: ეთერ ანჯაფარიძესთან, ჯარჯი ბალანჩივაძესთან, ჟან-კლოდ პენტიესთან, იანინა ფიალკოვსკასთან, ა. ზასმანისა და სხვ.; 2006 წლიდან სისტემატურად იწვევენ შვეიცარიაში კონცერტებისა და მასტერკლასების ჩასატარებლად. მისი ხელმძღვანელობით შვეიცარიის ქალაქებში გაიმართა საზაფხულო მუსიკალური ფესტივალი. დაჩის ნაშრომი „საფორტეპიანო ხელოვნების დიდოსტატები: იოსეფ ჰოფმანი და ფერუჩო ბუზონი“ შეტანილია თბილისის სახ. კონსერვატორიის სასწავლო პროგრამაში.
დრო: 7 თებერვალი, 15:00 საათი
ადგილმდებარეობა: საქართველოს კომპოზიტორთა კავშირი (დ. აღმაშენებლის გამზირი N123)
დასწრება თავისუფალია.

ვაკანსია ლიბერთი ბანკში
2018-02-08 12:00
8 თებერვალს, 12:00 საათზე, ილიას სახელმწიფო უნივერსიტეტის E207 აუდიტორიაში გიწვევთ ლიბერთი ბანკის წარმომადგენლებთან შეხვედრაზე. ისინი მოგაწვდიან ინფორმაციას დასაქმების შესაძლებლობებზე, საშუალება გექნებათ, ადგილზე შეავსოთ განაცხადი და გაესაუბროთ დამსაქმებელს.
პოზიცია: გაყიდვების აგენტი
სამუშაოს აღწერა:

ლიბერთი ბანკის ფილიალებში პოტენციური/არსებული კლიენტებისთვის საბანკო პროდუქტებზე კონსულტაციის გაწევა და მათი შეთავაზება/ გაყიდვა;
პლანშეტური კომპიუტერის საშუალებით საკრედიტო პროდუქტზე განაცხადის შევსება და შესაბამისი პროცედურის გავლა;
საჭიროების შემთხვევაში მომხმარებელისთვის კონსულტაციის გაწევა საბანკო ოპერაციებისა და პროდუქტების შესახებ.

ძირითადი მოვალეობების შესრულებისას სტუდენტს უნდა ჰქონდეს შემდეგი უნარები:

კომუნიკაბელურობა;
ინფორმაციის სწორად და დამაჯერებლად (დამარწმუნებელი) გადმოცემის უნარი;
გუნდური მუშაობის უნარი;
ორგანიზებულობა.

სტუდენტებს, რომლებიც გამოთქვამენ სურვილს და დააკმაყოფილებენ ელემენტარულ მოთხოვნებს:
1. ჩაუტარდებათ სწავლება:

საბანკო პროდუქტები;
საბანკო პროდუქტები შეთავაზების/გაყიდვის/აქტივაციის პროცედურა;
სერვისის სტანდარტები.

2. თეორიული კურსის შემდეგ გაივლის ორკვირიან სტაჟირებას ერთეულში (ფილიალი/ სერვის ცენტრი);
3. სტაჟირების შემდეგ გაიმართება ინდივიდუალური გასაუბრება;
4. გასაუბრების დადებითი შედეგების მიხედვით გაფორმდება შრომითი ხელშეკრულება.
შეხვედრაზე დასასწრებად აუცილებელია, რეგისტრაცია გაიაროთ არაუგვიანეს 7 თებერვლისა.
სარეგისტრაციო ბმული: https://goo.gl/forms/b9zj58cZjmdIZUx82
გელოდებით!
დრო: 8 თებერვალი, 12:00 საათი;
ადგილმდებარეობა: E207 აუდიტორია (ქ, ჩოლოყაშვილის N3/5), ილიას სახელმწიფო უნივერსიტეტი
დასწრება თავისუფალია.

ჩაკ პალანიკის „ხრჩობა“ – რომანის პრეზენტაცია ილიაუნის ლიტერატურულ კლუბში
2018-02-08 19:00
8 თებერვალს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი და ბაკურ სულაკაურის გამომცემლობა გეპატიჟებათ ჩაკ პალანიკის რომანის „ხრჩობა“ ქართული თარგმანის პრეზენტაციაზე.
წიგნს მწერალი ზაზა კოშკაძე, შოთა დიღმელაშვილი (გამომცემლობა “ზოლიანი კატა”) და ლუკა გრიგოლია (,,ბაკურ სულაკაურის გამომცემლობა”) წარადგენენ.
თუ დახრჩობის გეშინიათ, სულ ტყუილად – არავინ გემუქრებათ. თუ დახრჩობისგან ადამიანის გადარჩენა, ან, ზოგადად, რაიმე ფილანთროპიული საქციელის ჩადენა გსურთ, ეს წიგნი ნამდვილად თქვენთვისაა: მთავარი პერსონაჟი, სექსოჰოლიკი ვიქტორ მანჩინი სიამოვნებით მოგცემთ ამის საშუალებას – ხრჩობის იმიტირებით სხვისი გადარჩენის ინსტინქტს გაგიღვიძებთ, თქვენ კი მთელი ცხოვრება ვალდებულად იგრძნობთ თავს, ლუკმაპურის გარეშე არ დაგრჩეთ თქვენ მიერ სიცოცხლეჩუქებული… რატომ იქცევა მანჩინი ასე? „ამას იმიტომ ვაკეთებ, რომ მინდა ადამიანებს თავგადასავალი დავუბრუნო, მინდა, გმირები შევქმნა, ადამიანები გამოცდის წინაშე დავაყენო… ამას იმიტომ ვაკეთებ, რომ ფული მჭირდება“… და მაინც, მანჩინის ქცევის უმთავრესი მოტივია: „თუ გინდა ადამიანი გადაარჩინო, მიეცი საშუალება, გადაგარჩინოს“. თუ გსურთ, გაარკვიოთ, რამდენად გულწრფელია პერსონაჟი ან რისი თქმა უნდა უკრაინული წარმოშობის ამერიკელ მწერალს, ჩაკ პალანიკს, ამ ავტობიოგრაფიული მოტივებითა და პროვოკაციული ელემენტებით სავსე ბესტსელერით, წაიკითხეთ „ხრჩობა“ და მიიღეთ პასუხები თქვენ თუ ავტორის მიერ დასმულ არაერთ შეკითხვაზე.
დრო: 8 თებერვალი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

LECTURA DANTIS /დანტეს წაკითხვა – მეთორმეტე ქება
2018-02-09 19:00
9 თებერვალს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება მორიგი შეხვედრა, სადაც წავიკითხავთ და გავაანალიზებთ მეთორმეტე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 9 თებერვალი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

კენ უოლშსა და ჯენერ ედელმანს საპატიო დოქტორის წოდება მიენიჭებათ
2018-02-12 14:00
12 თებერვალს საქართველოში სტემ-მიმართულებების განვითარებაში შეტანილი განსაკუთრებული წვლილისთვის ილიას სახელმწიფო უნივერსიტეტის საპატიო დოქტორის წოდება მიენიჭებათ სან დიეგოს სახელმწიფო უნივერსიტეტის საქართველოს დეკანს, კენ უოლშსა და ათასწლეულის გამოწვევის კორპორაციის საქართველოს წარმომადგენლობის ხელმძღვანელს, ჯენერ ედელმანს.
დრო: 12 თებერვალი, 14:00 საათი
ადგილმდებარეობა: წიგნის სახლი „ლიგამუსი” (ი.ჭავჭავაძის გამზ. №32), ილიას სახელმწიფო უნივერსიტეტი
ცერემონიაზე დასწრება თავისუფალია.

ილიაუნის ხალხური სიმღერის სტუდენტური გუნდის საანგარიშო კონცერტი
2018-02-12 18:00
12 თებერვალს, 18:00 საათზე, ილიას სახელმწიფო უნივერსიტეტის B201 აუდიტორიაში ილიაუნის ხალხური სიმღერის სტუდენტური გუნდი გიწვევთ კონცერტზე, რომელიც გუნდის მეთერთმეტე სემესტრული საანგარიშო გამოსვლაა. კონცერტზე გუნდი ამჯერადაც ახალი რეპერტუარით წარდგება მსმენელის წინაშე. გუნდის ხელმძღვანელია ასოცირებული პროფესორი თამაზ გაბისონია.
დრო: 12 თებერვალი, 18:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

გიორგი ქადაგიძის საჯარო ლექცია: „განათლება და ეკონომიკური ზრდა“
2018-02-12 19:00
12 თებერვალს ილიას სახელმწიფო უნივერსიტეტის ბიზნესის სკოლის დეკანი, გიორგი ქადაგიძე წაიკითხავს საჯარო ლექციას თემაზე: „განათლება და ეკონომიკური ზრდა“.
მომხსენებელი ისაუბრებს განათლებისა და ეკონომიკური ზრდის კორელაციის საერთაშორისო გამოცდილებასა და განვითარებადი ქვეყნების გამოწვევებზე ამ მიმართულებით. ასევე განიხილავს, თუ რა წილი აქვს განათლებას ევროპული ქვეყნების სახელმწიფო ხარჯებსა და მთლიან შიდაპროდუქტში; სად არის საქართველო ამ მიმართულებით და რამდენად კრიტიკულია არსებული მდგომარეობა.
დრო: 12 თებერვალი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი

გიორგი ანთაძის საჯარო ლექცია ახალი ნავთობსაბადოს განვითარების შესახებ
2018-02-14 16:00
14 თებერვალს, ოთხშაბათს, 16:00 საათზე, ილიას სახელმწიფო უნივერსიტეტის G106 აუდიტორიაში Lancaster EPS-ის პროექტის კონტროლისა და დაგეგმვის მენეჯერი გიორგი ანთაძე გამართავს საჯარო ლექციას ჩრდილოეთ ზღვაში (West of Shetland) ახალი ნავთობსაბადოს განვითარების პროექტის შესახებ.
ლექციაზე განხილული იქნება ნავთობის დაბალი ფასის პირობებში დიდი საბადოების განვითარების ახალი მიდგომები, რომელთა გამოც აღნიშნული პროექტისადმი საერთაშორისო ნავთობინდუსტრიის ინტერესი დღითიდღე იზრდება.
დრო: 14 თებერვალი,16:00 საათი
ადგილმდებარეობა: G106 აუდიტორია (გ.წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურულ კლუბში: თეონა დოლეჯაშვილის კრებულის "Personal Jesus" განხილვა
2018-02-15 19:00
15 თებერვალს, 19:00 საათზე, ილიაუნის ლიტერატურული კლუბი და გამომცემლობა „ინტელექტი“ გეპატიჟებათ თეონა დოლეჯაშვილის ახალი პროზაული კრებულის “Personal Jesus” განხილვაზე.
ადამიანი და სისტემა თეონა დოლენჯაშვილის წიგნის და შეხვედრის მთავარი თემაა. ინდივიდის პერსონალური სამყარო, პერსონალური ანგელოზები და დემონები და საერთო ტოტალიტარული, პოლიციური თუ საზოგადოებრივი სისტემა. ინდივიდი – ერთი სისტემური ღმერთის ნაწილი თუ მისი მსხვერპლი? ძველი, ახალი და მარად აქტუალური თემები, რომლებიც, მნიშვნელობა არ აქვს, სად ვითარდება – გასული საუკუნის ქართულ სოფელში, თანამედროვე პარიზსა თუ თბილისში, სასამართლო პროცესზე, სადაც დავის საგანი სინჯარაში განაყოფიერებული ემბრიონია.
წიგნზე მწერლები – თეონა დოლენჯაშვილი და ეკატერინე ტოგონიძე ისაუბრებენ.
დრო: 15 თებერვალი, 19:00 საათი
ადგილმდებარეობა: წიგნის სახლი „ლიგამუსი“ (ი.ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სამეცნიერო ალმანახის „საზღვრებს მიღმა: კონფლიქტი და თანამშრომლობა სამხრეთ კავკასიაში“ პრეზენტაცია და დისკუსია თემაზე: „აღმოსავლეთ-დასავლეთის სამეცნიერო დიალოგი“
2018-02-16 17:00
16 თებერვალს, 17:00 სთ-ზე, ილიას სახელმწიფო უნივერსიტეტის წიგნის სახლ „ლიგამუსში“ ჰაინრიჰ ბიოლის ფონდის სამხრეთ კავკასიის რეგიონული ბიურო გიწვევთ ახალი გამოცემის „საზღვრებს მიღმა: კონფლიქტი და თანამშრომლობა სამხრეთ კავკასიაში“ პრეზენტაციასა და საჯარო დისკუსიაზე „აღმოსავლეთ-დასავლეთის სამეცნიერო დიალოგი“.
სამხრეთ კავკასიის რეგიონში მიმდინარე პოლიტიკური, სოციალურ-ეკონომიკური და კულტურული პროცესები სიღრმისეულად ნაკლებად არის შესწავლილი. სწორედ ამ მიზნით 2015 წელს გერმანულმა ინტერდისციპლინურმა აკადემიურმა ჟურნალმა Osteuropa („აღმოსავლეთ ევროპა“), ჰაინრიჰ ბიოლის ფონდის სამხრეთ კავკასიის რეგიონულ ბიუროსთან თანამშრომლობით, გამოსცა სამეცნიერო ალმანახი „საზღვრებს მიღმა: კონფლიქტი და თანამშრომლობა სამხრეთ კავკასიაში“, რომელიც ოცდათექვსმეტ სტატიას აერთიანებს. პუბლიკაციის აქტუალურობიდან გამომდინარე ჰაინრიჰ ბიოლის ფონდის სამხრეთ კავკასიის რეგიონულმა ბიურომ გერმანულენოვანი კრებულიდან ქართულად თარგმნა თხუთმეტი სტატია, რომლებიც მოიცავს მკვლევრების, სამოქალაქო საზოგადოების წარმომადგენლებისა და ინტელექტუალების ნაშრომებს სამხრეთ კავკასიის რეგიონის განვითარების შესახებ. ავტორები სოციოლოგიის, ანთროპოლოგიის, ისტორიის, ეკონომიკის, პოლიტიკის, კულტურის პერპექტივიდან აანალიზებენ რეგიონის ქვეყნებისთვის მნიშვნელოვან მოვლენებს.
პრეზენტაციის შემდეგ გაიმართება დისკუსია თემაზე: „აღმოსავლეთ-დასავლეთის სამეცნიერო დიალოგი“, სადაც მომხსენებლები ისაუბრებენ შემდეგ საკითხებზე:
რომელ თემებზე იმართება აკადემიური დისკუსია საქართველოს, სომხეთისა და აზერბაიჯანის და ევროპის ქვეყნებს შორის?
სად არის გადაკვეთის წერტილები ევროპის უნივერსიტეტებში მომუშავე მეცნიერებსა და სამხრეთ კავკასიის აკადემიურ სივრცეში მოღვაწე მკვლევრებს შორის?
რა განაპირობებს სამხრეთ კავკასიის რეგიონის აკადემიური კვლევების სიმწირეს?
რა ძირითადი გამოწვევები არსებობს დღესდღეობით საქართველოში სამეცნიერო სფეროს განვითარების კუთხით?
მომხსენებლები:

ფოლკერ ვაიქსელი, ჟურნალის Osteuropa („აღმოსავლეთ ევროპა“) რედაქტორი;
მარინე ჩიტაშვილი, პროფესორი, თბილისის სახელმწიფო უნივერსიტეტი;
თამარ ცხადაძე, ფილოსოფოსი, ილიას სახელმწიფო უნივერსიტეტი.

მოდერატორი: ლუკა ნახუცრიშვილი, ლიტერატურათმცოდნე, ილიას სახელმწიფო უნივერსიტეტი.
დრო: 16 თებერვალი, 17:00 საათი
ადგილმდებარეობა: წიგნის სახლი „ლიგამუსი (ი.ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის სამეცნიერო კაფეში: დოქტორ ილია ზასლავსკის ლექცია „SuAVE: საველე კვლევებისა და გამოსახულებების კოლექციების ვიზუალური ანალიზის ახალი ონლაინსისტემა“
2018-02-21 15:00
21 თებერვალს, ოთხშაბათს, 15:00 საათზე, ილიას სახელმწიფო უნივერსიტეტის E207 აუდიტორიაში სივრცითი საინფორმაციო სისტემების ლაბორატორიის დირექტორი, დოქტორი ილია ზასლავსკი წაიკითხავს მოხსენებას: „SuAVE: საველე კვლევებისა და გამოსახულებების კოლექციების ვიზუალური ანალიზის ახალი ონლაინსისტემა“.
SuAVE: საველე კვლევებისა და გამოსახულებების კოლექციების ვიზუალური ანალიზის ახალი ონლაინსისტემა
კვლევების ვიზუალური ანალიზის სისტემა (შემდგომში SuAVE) (http://suave.sdsc.edu) აშშ-ის ეროვნული სამეცნიერო ფონდის მხარდაჭერით დაარსებული უფასო ონლაინსისტემაა.
სისტემა უკვე არაერთ სფეროში გამოიცადა, რომელთა შორისაა სოციალური და საარჩევნო კვლევები, სახვითი და ჰუმანიტარული მეცნიერებები, ბიოლოგია, ეკოლოგია და დედამიწის შემსწავლელი მეცნიერებები. SuAVE ინსტრუმენტში თავმოყრილია ვიზუალური, სტატისტიკური და კარტოგრაფიული ანალიზი. ეს არის მოქნილი პლატფორმა ჩატარებული კვლევებისა და ვიზუალური კოლექციების გასაცნობად, იძლევა სპეციფიკური
ძიების, მონაცემთა ქვეჯგუფების ეფექტური ანალიზისა და სურათების გალერეასა თუ კვლევის რესპოდენტებთან Google Map-ისმაგვარი ნავიგაციის საშუალებას. მომხმარებლებს შეუძლიათ საკუთარი კვლევების ონლაინ გამოქვეყნება, აღმოჩენილი პატერნების აღწერა და გაზიარება. SuAVE-ს მსგავსი ინსტრუმენტი აადვილებს სამეცნიერო ცოდნის გაზიარებას და სხვადასხვა ცვლადის ურთიერთკავშირის ინდუქტიური ანალიზით ცოდნის გაფართოებას მომხმარებელთა ფართო საზოგადოების ჩართულობისა და აღმოჩენების გაზიარების მეშვეობით. წარმოდგენილი იქნება SuAVE-ს გამოყენების რამდენიმე სფერო, მათ შორის – მაგალითები არქეოლოგიიდან და ჰუმანიტარული მეცნიერებებიდან, გაგაცნობთ ინფორმაციას ინსტრუმენტის საერთაშორისო განვითარების შესახებ და განვიხილავთ აშშ ეროვნული სამეცნიერო ფონდის EarthCube ინიციატივით შექმნილ სხვა საინტერესო პროქტებს.
მომხსენებლის შესახებ
დოქტორი ილია ზასლავსკი სივრცითი საინფორმაციო სისტემების ლაბორატორიის დირექტორია (სუპერკომპიუტერის ცენტრი, კალიფორნიის უნივერსიტეტი, სან დიეგოს კემპუსი). მისი კვლევა ფოკუსირებულია გადანაწილებული ინფორმაციის მენეჯმენტის სისტემებსა და მონაცემთა სივრცით-დროით ინტეგრაციაზე. ზასლავსკიმ დოქტორის ხარისხი – ვაშინგტონის უნივერსიტეტში (1995), მანამდე კი დოქტორთან გათანაბრებული ხარისხი რუსეთის მეცნიერებათა აკადემიაში (1990) მიიღო. იგი ხელმძღვანელობს ეროვნული
სამეცნიერო ფანდის მხარდაჭერით დაარსებული არაერთი დიდი კიბერინფრასტრუქტურული პროექტის შექმნას და ტექტიკურ გაფართოებას. მათ შორისაა სახელმწიფო მასშტაბის EarthCube CINERGI/მონაცემთა მომძიებელი და ჰიდროლოგიური საინფორმაციო სისტემა. არის წყლის მონაცემების საერთაშორისო სტანდარტების განსაზღვრაზე მომუშავე OGC/WMO ჰიდროლოგიური დომეინის სამუშაო ჯგუფის თანათავჯდომარე.
დრო: 21 თებერვალი, 15:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურულ კლუბში: ხათუნა ცხადაძის ლექცია „კუნძული. გრაცია დელედა“
2018-02-22 19:00
22 თებერვალს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი გეპატიჟებათ მთარგმნელ ხათუნა ცხადაძის ლექციაზე „კუნძული. გრაცია დელედა“.
„იდეალიზმით შთაგონებული ნაწერებისთვის, რომლებშიც მოქნილად და მკაფიოდ იხატება ავტორის მშობლიური კუნძულის ცხოვრება; ზოგადსაკაცობრიო საკითხების განსაკუთრებული სიღრმითა და სითბოთი წარმოჩენისთვის,“ – ამ სიტყვებით ნობელის კომიტეტმა 1926 წელს გრაცია დელედას მიანიჭა ნობელის პრემია ლიტერატურაში.
გრაცია დელედა დღემდე ერთადერთი იტალიელი ქალი ავტორია, რომელსაც ასეთი მნიშვნელოვანი ჯილდო ხვდა წილად, თუმცა, ლიტერატურის დარგში ნობელის მფლობელ სხვა იტალიელებთან შედარებით, გრაცია დელედა მაინც ჩრდილში რჩება. კრიტიკოსები ხან ვერიზმის ჩარჩოებში ცდილობდნენ მისი ნაწერების ანალიზს, ხან – დეკადენტიზმის, თუმცა, საბოლოოდ, არც ერთ მიმდინარეობაში არ მიუჩენიათ მისთვის ადგილი. დროა, ჩვენც ვილაპარაკოთ გრაცია დელედაზე.
დრო: 22 თებერვალი, 19:00 საათი
ადგილმდებარეობა: წიგნის სახლი „ლიგამუსი“ (ი.ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტი განათლების მე-8 საერთაშორისო გამოფენაში მიიღებს მონაწილეობას
2018-02-23 11:00
23-24 თებერვალს, 11:00-დან 19:00 საათამდე, „ექსპო ჯორჯიას” მე-11 საგამოფენო პავილიონში გელოდებით განათლების მე-8 საერთაშორისო გამოფენაზე ილიას სახელმწიფო უნივერსიტეტის ლამაზი და ინტერაქტიული სტენდით, რომელიც ილიაუნის არქიტექტურის მიმართულების სტუდენტების – ლიკა ვადაჭკორიასა და ლაშა გაგნიძის პროექტით დამზადდა.
სტენდთან მიიღებთ ამომწურავ ინფორმაციას იმ სიახლეებისა და შესაძლებლობების (სტიპენდიები, კონკურსები, საგანმანათლებლო პროგრამები და ა.შ.) შესახებ, რომელთაც ილიაუნი წელს გთავაზობთ
განათლების VIII საერთაშორისო გამოფენა მიზნად ისახავს, ერთ სივრცეში მოუყაროს თავი საგანმანათლებლო სფეროს სიახლეებსა და შემოთავაზებებს.
გამოფენაზე წარმოდგენილი იქნება 100-მდე უმაღლესი და პროფესიული სასწავლებელი 11 ქვეყნიდან, ესენია: კვიპროსი, ესტონეთი, საფრანგეთი, საქართველო, გერმანია, უნგრეთი, ლატვია, ლიტვა, პოლონეთი, რუსეთი, თურქეთი.
გამოფენის დრო: 23-24 თებერვალი, 11:00-19:00 საათი
ადგილმდებარეობა: „ექსპო ჯორჯიას“ მე-11 საგამოფენო პავილიონი (ა.წერეთლის N118)
განათლების საერთაშორისო გამოფენაზე დასწრება თავისუფალია.
დამატებითი ინფორმაცია იხილეთ ბმულებზე:
http://educationfair.ge/
https://www.facebook.com/InternationalEducationFairGeorgia/

საერთაშორისო კონფერენცია:„ენათა დინამიკა კავკასიაში“
2018-02-26 11:00
26 თებერვალს, 11:00 საათზე, ილიას სახელმწიფო უნივერსიტეტის E207 აუდიტორიაში პარიზის სორბონის უნივერსიტეტისა და ილიას სახელმწიფო უნივერსიტეტის ერთობლივი პროექტის LaDyCa („ენათა დინამიკა კავკასიაში“) ფარგლებში გაიმართება საერთაშორისო კონფერენცია.
კონფერენციაში მონაწილეობას მიიღებენ ილიას სახელმწიფო უნივერსიტეტის, პარიზის სორბონის უნივერსიტეტის, ესტონეთის ტექნოლოგიური უნივერსიტეტის, პარიზის დიდროს უნივერსიტეტის, პარიზის აღმოსავლეთმცოდენობის ინსტიტუტის (INALCO) პროფესორთა ჯგუფები.
დრო: 26 თებერვალი, 11:00-18:15 საათი
ადგილმდებარეობა: E207 აუდიტორია (ქ. ჩოლოყაშვილის N3/5), ილიას სახელმწიფო უნივერსიტეტი
სამუშაო ენები: ქართული, ინგლისური, ფრანგული.
დასწრება თავისუფალია.
პროგრამა

თვითმფრინავის ბიჭები ეპოქის ჭრილში
2018-02-26 18:00
26 თებერვალს, 18:00-ზე, ილიას სახელმწიფო უნივერსიტეტის წიგნის სახლში ,,ლიგამუსი’’ თბილისის მუზეუმების გაერთიანება – კოტე და სოსო წერეთლების მემორიალური ბინა-მუზეუმი – გიწვევთ ლექციაზე: ,,თვითმფრინავის ბიჭები ეპოქის ჭრილში“. ილიას სახელმწიფო უნივერსიტეტის პროფესორი ლევან ბერძენიშვილი და მწერალი ლაშა ბუღაძე ისაუბრებენ წითელი რეჟიმის ვერდიქტსა და თავისუფლების მნიშვნელობაზე.
1-ლ მარტს მხატვარ სოსო წერეთლის დაბადების დღეა. მის ხსოვნას ეძღვნება კოტე და სოსო წერეთლების მემორიალური ბინა-მუზეუმის „თვითმფრინავის ბიჭების“ თემასთან დაკავშირებული მორიგი ღონისძიება.
1983 წლის 18 ნოემბერს შვიდმა ქართველმა ახალგაზრდამ, რომელთა შორის იყო ნიჭიერი მხატვარი სოსო წერეთელი, საბჭოთა საქართველოდან თვითმფრინავის გატაცება და ამ გზით დასავლეთში მოხვედრა სცადა. მცდელობა წარუმატებელი აღმოჩნდა. ამ ამბოხს შეეწირა შვიდი ადამიანი.
დრო: 26 თებერვალი, 18:00 საათი
ადგილმდებარეობა: წიგნის სახლი „ლიგამუსი” (ი. ჭავჭავაძის გამზირი N32), ილიას სახელმწიფო უნივერსიტეტი.
დასწრება თავისუფალია.

ილიაუნის ლიტერატურულ კლუბში: ლაშა ბუღაძის რომანის „პატარა ქვეყანა“ პრეზენტაცია
2018-03-01 19:30
1-ლ მარტს, 19:30 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი და ბაკურ სულაკაურის გამომცემლობა გეპატიჟებათ ლაშა ბუღაძის ახალი რომანის „პატარა ქვეყანა“ პრეზენტაციაზე.
„პატარა ქვეყანა“ ნახევრად ავტობიოგრაფიული ტექსტია: მასში მოთხრობილია თავად ავტორის და საქართველოს ბიოგრაფია ოთხმოცდაათიანი წლების დასაწყისიდან უახლეს პერიოდამდე. ამ მცირე ხნის განმავლობაში პატარა ქვეყანა საბჭოთა კავშირს გამოეყო, დამოუკიდებლობა მოიპოვა, ოთხი ომი და ერთი რევოლუცია გადაიტანა და ოთხი პრეზიდენტი შეიცვალა. ეს არის რომანი ცვლილებების, ილუზიებისა და შიშების შესახებ, რომელშიც ავტორი ჩვეული სარკაზმით მოგვითხრობს, როგორ ცხოვრობდა ხალხი ცვლილებებით სავსე ეპოქაში; რას ეგუებოდა და რას უძალიანდებოდა; რა მოსწონდა და რა – არა; როგორ შეირაცხა ახალგაზრდა მწერალი წმინდანის შეურაცხმყოფლად სატირული მოთხრობის გამო; როგორ გადაურჩა ეკლესიისგან განკვეთას და რა როლი შეასრულეს ამ აბსურდულ ამბავში პატარა ქვეყნის სამმა პრეზიდენტმა და საქართველოს მართლმადიდებელი ეკლესიის კათალიკოს-პატრიარქმა.
წიგნს ლაშა ბუღაძე და ბაკურ სულაკაურის გამომცემლობის უფლებების მენეჯერი მიხეილ ციხელაშვილი წარადგენენ.
დრო: 1-ლი მარტი, 19:30 საათი
ადგილმდებარეობა: წიგნის სახლი „ლიგამუსი“ (ი.ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

დოკუმენტური ფილმის „მან ის დაიწყო“ ჩვენება „ლიგამუსში“
2018-03-05 19:30
5 მარტს, 19:00 საათზე, ილიას სახელმწიფო უნივერისტეტის წიგნის სახლ „ლიგამუსში“ ათასწლეულის გამოწვევის ფონდი – საქართველო ქალთა საერთაშორისო დღის აღსანიშნავად გიწვევთ დოკუმენტური ფილმის – „მან ის დაიწყო“ ჩვენებაზე.
ფილმი მოგვითხრობს ხუთი გოგოს ისტორიას, რომლებმაც გაიკვლიეს გზა სამეწარმეო სივრცესა და პროგრამირების სფეროში. ამ ფილმით ავტორებს უნდოდათ გოგოების შთაგონება მათთვის რეალური ისტორიების მოყოლის გზით. მოდი, ერთად ვუყუროთ ფილმს და გავიგოთ მეტი დღეს მსოფლიოში არსებულ შესაძლებლობებზე.
სამუშაო ენა: ინგლისური
დრო: 5 მარტი, 19:30 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურულ კლუბში: გიორგი მაისურაძის საჯარო ლექცია „კაფკა და კაფკაესკი“
2018-03-08 19:00, 2018-03-15 19:00
15 მარტს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი გეპატიჟებათ ფილოსოფოს გიორგი მაისურაძის ლექციაზე „კაფკა და კაფკაესკი“.
„კაფკაესკი“ (Kafkaesk, ან Kafkaesque) 1939 წელს გაჩენილი სიტყვაა, რომელსაც გერმანული ენის ერთი ცნობილი ლექსიკონი ასე განმარტავს: „გადმოცემის კაფკასეული სახეობა, უცნაურად შემზარავი, შემაშინებელი“. ლექციაზე საუბარი იქნება ფრანც კაფკას პოეტური სამყაროს ამ თავისებურ ხასიათზე.
დრო: 15 მარტი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა პროექტის „ახალგაზრდების უნარების განვითარება ეფექტური დებატებისთვის“ შესახებ
2018-03-09 13:00
9 მარტს, პარასკევს, 13:00 საათზე, ილიას სახელმწიფო უნივერსიტეტი A101 აუდიტორიაში გაიმართება საინფორმაციო შეხვედრა პროექტის – „ახალგაზრდების უნარების განვითარება ეფექტური დებატებისთვის“ – შესახებ.
ინსტიტიუციური და შესაძლებლობების განვითარების ცენტრი ამერიკის შეერთებული შტატების საერთაშორისო განვითარების სააგენტო USAID-ის პროექტის – „მმართველობა განვითარებისათვის“ – (G4G) მხარდაჭერით გიწვევთ პროექტში –„ახალგაზრდების უნარების განვითარება ეფექტიანი დებატებისთვის“ – მონაწილეობის მისაღებად.
პროექტის მიზანია ტრენინგების, მასტერკლასების, ქოუჩინსესიების, სასწავლო ვიზიტების, მაღალი რანგის საჯარო მოხელეებთან, ბიზნესკომპანიების მმართველ პირებთან, წარმატებულ ლიდერებსა და სამოქალაქო საზოგადოების წარმომადგენლებთან სამუშაო შეხვედრების საშუალებით ახალგაზრდების განვითარება ეფექტური დებატებისათვის.
პროექტში მონაწილეობა შეუძლიათ ბაკალავრიატის მესამე და მეოთხე კურსის, ასევე მაგისტრატურის საფეხურის ნებისმიერი მიმართულების სტუდენტებს.
შეირჩევა 50 საუკეთესო მონაწილე, რომელთაც პროექტის რეზიდენტის სტატუსი მიენიჭებათ.
შერჩევაში მონაწილებას მიიღებენ:

პროექტის განმახორციელებელი გუნდი;
ადამიანური რესურსების მართვის ექსპერტები;
ფსიქოლოგები;
USAID-ის პროექტის „მმართველობა განვითარებისათვის“ – (G4G) წარმომადგენლები.

შერჩეული სტუდენტები შეხვდებიან საქართველოს პრეზიდენტს და გახდებიან პრეზიდენტის სასახლეში გამართული სპეციალური მიღების საღამოს მონაწილეები და საპატიო საპრეზიდენტო სტუმრები.
სტუდენტები მაღალკვალიფიციურ ტრენერებსა და ქოუჩებთან გაივლიან ტრენინგების ინტენსიურ ციკლს ეფექტური დებატების ჩასატარებლად.
ტრენინგები ჩატარდება შემდეგ თემებზე:

დებატების ტექნიკები:
მოლაპარაკებების წარმოება;
ბიზნესკომუნიკაცია;
პრეზენტაციის უნარები;
საჯარო გამოსვლის უნარ-ჩვევები;
დროის მართვა და სხვა.

ტრენინგების დასრულების შემდეგ გაიმართება შუალედური დებატები, რომლებიც გამოავლენს 25 საუკეთესო მოდებატე სტუდენტს. ისინი მონაწილეობას მიიღებენ ფინალურ დებატებში.
ფინალური დებატებისთვის შერჩეულ მონაწილეს საშუალება ექნება, მონაწილეობა მიიღოს პროექტის მნიშვნელოვან აქტივობებში, როგორებიც არის: სასწავლო ვიზიტები და სამუშაო შეხვედრები მაღალი რანგის საჯარო მოხელებთან, კერძო სექტორში არსებული ბიზნესკომპანიების მმართველ პირებსა და სამოქალაქო/საზოგადოებრივი ორგანიზაციების წარმომადგენლებსა და ცნობილ ადამიანებთან.
გუნდები იმუშავებენ მენტორებსა და სპეციალურად მოწვეულ ქოუჩებთან, სახელმწიფო, სამოქალაქო და ბიზნეს სექტორების წარმომადგენლებთან;
ფინალური დებატების შედეგად გამოვლინდება საუკეთესო გუნდი და 3 საუკეთესო მოდებატე, რომლებიც დაჯილდოვდებიან სპეციალური პრიზებით.
პროექტში მონაწილეობა სტუდენტებს შესაძლებლობას აძლევს:

მოიპოვონ აღიარება და გახდნენ ცნობილები დამსაქმებლებისათვის;
ფინალურ დებატებში მონაწილეობის შედგომ იმუშაონ ინდივიდუალურ კარიერულ მრჩევლებსა და დარგის ექსპერტებთან.
მიიღონ მომავალი წარმატებული კარიერის გზამკვლევი – კარიერული და პროფესიული განვითარების ინდივიდუალური სტრატეგიები, რომლებიც მათ პიროვნულ და პროფესიულ შესაძლებლობებზე დაყრდნობით შემუშავდება მათივე მონაწილეობით.

პროექტი დასრულდება 2018 წლის 31 აგვისტოს.
დრო: 9 მარტი, პარასკევი, 13:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
შეხვედრაზე დასწრების მსურველებმა, გთხოვთ, შეავსეთ სარეგისტრაციო ფორმა: https://goo.gl/forms/92NWweRHywFx4tpT2

პროფესორ თინათინ კახნიაშვილის საჯარო ლექცია: „როგორ შევიმეცნებთ სამყაროს: მითოლოგიური აღქმიდან თანამედროვე მეცნიერებამდე“
2018-03-12 18:30
12 მარტს, 18:30 საათზე, ილიას სახელმწიფო უნივერსიტეტის G 106 აუდიტორიაში გაიმართება პროფესორ თინათინ კახნიაშვილის საჯარო ლექცია: „როგორ შევიმეცნებთ სამყაროს: მითოლოგიური აღქმიდან თანამედროვე მეცნიერებამდე“.
მომხსენებელი ისაუბრებს კოსმოლოგიის ბაზისურ კონცეფციასა და სამყაროს შემეცნების სხვადასხვა ეტაპზე: დაწყებული ინდური რიგვედას კოსმოლოგიიდან – XVII-XI სს. ჩვენს წელთაღრიცხვამდე, შუა საუკუნეების კოსმოლოგიური ცოდნის გავლით – დამთავრებული თანამედროვე, XXI საუკუნის, კოსმოლოგიის ოქროს ხანით; იგი შეეხება კოსმოლოგიის როგორც ფიზიკურ (ფიზიკისა და ასტრონომიის ნაწილი), ასევე ფილოსოფიურ (კოსმოლოგიის ფილოსოფია) და რელიგიურ-მითოლოგიურ (ეზოთერულის ჩათვლით) ასპექტებს.
ლექციის დიდი ნაწილი დაეთმობა შეკითხვებს:

როგორ შევისწავლით სამყაროს?
რამდენად შორს შეგვიძლია გავიხედოთ მომავალსა და წარსულში?
სად გადის ჩვენი შემეცნების ზღვარი?

მომხსენებელი ასევე შეეხება დაკვირვებითი კოსმოლოგიის მოქმედ და სამომავლო მისიებს: PLANCK, LISA, LSST და სხვ.
დრო: 12 მარტი, 18:30 საათი
ადგილმდებარეობა: G106 აუდიტორია (გ. წერეთლის ქ. №1), ილიას სახელმწიფო უნივერსიტეტი
დასწრება თავისუფალია.

კატრინ ვოტსონის საჯარო ლექცია „ენისა და საგნის ინტეგრირებული სწავლება და ბილინგვური განათლება"
2018-03-14 17:00
14 მარტს, 17:00 საათზე, ილიას სახელმწიფო უნივერსიტეტის E 207 აუდიტორიაში დანიის საუნივერსიტეტო კოლეჯის ლექტორის კატრინ ვოტსონის წაიკითხავს საჯარო ლექციას „ენისა და საგნის ინტეგრირებული სწავლება (CLIL) და ბილინგვური განათლება”.
მომხსენებელი ისაუბრებს ენისა და საგნის ინტეგრირებულ სწავლებასა და ბილინგვურ სწავლებაზე; ამ მიდგომით სწავლების საკუთარ გამოცდილებაზე მსოფლიოს სხვადასხვა ქვეყანაში. ძირითადი ყურადღება დაეთმობა CLIL სწავლებას დანიაში (როგორც სასკოლო, ასევე საუნივერსიტეტო მასწავლებლის განათლების დონეზე), რაც საკმაოდ ახალი ფენომენია. ასევე შეეხება ორენოვან სასწავლო გარემოს სამხრეთ აფრიკასა და შოტლანდიაში (მომხსენებლის მშობლიური ქვეყანა). მოხსენებაში განხილული იქნება CLIL მიდგომით სწავლების უპირატესობები და ასევე ის დილემები, რომლებიც შესაძლოა წარმოიშვას ამ მიდგომით სწავლებისას.
მომხსენებლის შესახებ
კატრინ ვოტსონი, კოპენჰაგენის საუნივერსიტეტო კოლეჯის ლექტორი, დანიის სკოლების ინგლისური ენის სახელმძღვანელოების ავტორი, ამავდროულად თანამშრომლობს დანიის განათლების სამინისტროსთან და ჩართულია სასკოლო ტესტების შემუშავებაში.
სამუშაო ენა: ინგლისური
დრო: 14 მარტი, 17:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

ქალთა ისტორიის თვე – ილიაუნის სამართლის სკოლის ადამიანის უფლებათა მიმართულება
2018-03-14 19:00
ილიას სახელმწიფო უნივერსიტეტის სამართლის სკოლის ადამიანის უფლებათა მიმართულება აღმოსავლეთ-დასავლეთის მართვის ინსტიტუტის (EWMI) პროგრამასთან – „კანონის უზენაესობის მხარდაჭერა საქართველოში“ (USAID/PROLoG) – თანამშრომლობით მარტში, ტრადიციულად, ქალთა ისტორიის თვეს აღნიშნავს.
ქალთა ისტორიის თვე ყოველწლიურად აღინიშნება მსოფლიოს სხვადასხვა ქვეყანაში ქალთა ისტორიული მიღწევებისა და მათი მნიშვნელობის წარმოჩენის, აგრეთვე, ქალებისთვის მნიშვნელოვან საკითხებზე მსჯელობის მიზნით.
ქალთა ისტორიის თვის ფარგლებში ილიას სახელმწიფო უნივერსიტეტში არაერთი ღონისძიება ჩატარდება.

ქალთა ისტორიის თვის ღონისძიებათა განრიგი

✔ კინოჩვენება და დისკუსია: ფილმი „სუფრაჟისტები“
14 მარტს, 19:00 საათზე, წიგნის სახლში „ლიგამუსი” გაიმართება ფილმის „სუფრაჟისტები” კინოჩვენება და დისკუსია.
ფილმი მოგვითხრობს ფემინისტ ქალებზე, რომლებიც მოითხოვდნენ ქალებისთვის საარჩევნო უფლების მინიჭებას. ისინი არ იყვნენ პრივილეგირებული კლასის წარმომადგენლები, ქვეყანაში არსებულ გენდერულ უთანასწორობასთან დასაპირისპირებლად მზად იყვნენ, დაეკარგათ ყველაფერი: სამუშაო ადგილები, სახლები, შვილები და საკუთარი ცხოვრება. ფილმი დაფუძნებულია რეალურ ისტორიაზე, რომელიც მეოცე საუკუნის დასაწყისში ვითარდებოდა დიდ ბრიტანეთში.
დრო: 14 მარტი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

✔ ჩვენება და დისკუსია: „მრავალფეროვნების სახეები“
16 მარტს, 17:00 საათზე, წიგნის სახლში „ლიგამუსი” გაიმართება ტოლერანტობისა და მრავალფეროვნების ინსტიტუტის (TDI) პროექტის „მრავალფეროვნების სახეები“ ფარგლებში მომზადებული ორი ვიდეოს – „ჰურიე“ და „ნიგერიელი გოგო თბილისში“ – ჩვენება. დასასრულს გაიმართება დისკუსია ვიდეოს გმირების მონაწილეობით.
„ჰურიე“ ფსიქოლოგიის ფაკულტეტის სტუდენტია. ვიდეოში იგი გვიამბობს საკუთარ გამოცდილებაზე – როგორი განწყობები არსებობს მუსლიმი გოგოს მიმართ, რომელიც საჯარო სივრცეში თავსაფარს ატარებს? როგორ უპირისპირებს ჰურიე მუსლიმების შესახებ გავრცელებულ სტერეოტიპებს სამოქალაქო აქტივიზმსა და რელიგიურ პერსპექტივას?
„ნიგერიელი გოგო თბილისში“ რასიზმის პრობლემას ეხება. ვიდეოს გმირი, შარონი, სტუდენტია. იგი ნიგერიიდან მედიცინის შესასწავლად ჩამოვიდა. შარონი საუბრობს სხვა ადამიანებთან ურთიერთობის გამოცდილებაზე, სექსუალურ შევიწროებასა და, ამავდროულად, დადებით შთაბეჭდილებებზე, რომლებიც საქართველოსთან აკავშირებს.
დრო: 16 მარტი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

✔ საჯარო ლექცია: „ვინ არის კატო მიქელაძე?“
19 მარტს, 16:30 საათზე, ილიას სახელმწიფო უნივერსიტეტის A101 აუდიტორიაში ორგანიზაციის „ქალთა ფონდი საქართველოში” დირექტორი ნანა ფანცულაია წაიკითხავს საჯარო ლექციას თემაზე „ვინ არის კატო მიქელაძე?”
კატო მიქელაძე ფემინისტი, პუბლიცისტი და ქალის უფლებებისთვის მებრძოლი იყო, რომელმაც ევროპაში განათლების მიღების შემდეგ საქართველოში ქალთა უფლებებისათვის დაიწყო ბრძოლა. მან 1917-1918 წლებში ჩამოაყლიბა გაზეთი „ხმა ქართველი ქალისა“ და ორგანიზაცია „ქალთა ლიგა“, რომელიც დასავლეთ საქართველოს ყველა რაიონის წარმომადგენელ ქალს აერთიანებდა.
ლექცია შეეხება კატო მიქელაძის მრავალმხრივ მოღვაწეობას. მომხსენებელი ასევე ისაუბრებს ქალთა უხილავ ისტორიულ მიღწევებსა და მათი წარმოჩენის მნიშვნელობაზე, მიმოიხილავს ამ მიმართულებით ქალთა ფონდის საქმიანობას საქართველოში, მათ შორის – „კატო მიქელაძის სახელობის პრემიას,“ რომელიც ქალთა ფონდმა საქართველოში 2013 წელს დააწესა და ყოველწლიურად გადასცემს ქალთა უფლებების დამცველ ერთ აქტივისტს საქართველოში.
დრო: 19 მარტი, 16:30 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია

✔ საჯარო ლექცია: „გენდერის როლი სასამართლო გადაწყვეტილებების მიღების პროცესში“
21 მარტს, 19:00 საათზე, იუსტიციის უმაღლესი საბჭოს წევრი, ანა დოლიძე ილიას სახელმწიფო უნივერსიტეტის A101 აუდიტორიაში წაიკითხავს საჯარო ლექციას თემაზე „გენდერის როლი სასამართლო გადაწყვეტილების მიღების პროცესში”.
გადაწყვეტილების მიღების პროცესში მოსამართლეები უნდა გაემიჯნონ პერსონალურ გამოცდილებას, შეხედულებებსა და მორალურ სტანდარტებს. ვინაიდან მოსამართლე ქალებსა და კაცებს სხვადასხვანაირი გამოცდილება აქვთ, მათი სქესი, ბუნებრივია, გავლენას ახდენს გადაწყვეტილებებზე. თუმცა, საქართველოში არათუ არ არსებობს ემპირიული კვლევები ამის შესახებ, არამედ სამართალწარმოების გენდერულ განზომილებასაც ძნელად თუ აღიარებს ვინმე.
მომხსენებლის შესახებ
ანა დოლიძე არის იუსტიციის უმაღლესი საბჭოს წევრი. ის მუშაობდა საქართველოს თავდაცვის მინისტრის მოადგილედ, პრეზიდენტის საპარლამენტო მდივნად. მოპოვებული აქვს სამართლის დოქტორის ხარისხი კორნელის უნივერსიტეტში (აშშ).
დრო: 21 მარტი, 19:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია

✔ დებატები „გენდერული ნიშნით ძალადობა – გამოძიება, სამართალწარმოება და მსხვერპლთა დაცვა“
23 მარტს, 19:00 საათზე, ილიას სახელმწიფო უნივერსიტეტის A101 აუდიტორიაში საქართველოს ახალგაზრდა იურისტთა ასოციაციის, შინაგან საქმეთა სამინისტროსა და ძალადობის მსხვერპლთა მომსახურების კრიზისული ცენტრის წარმომადგენლები გამართავენ დებატებს თემაზე „გენდერული ნიშნით ძალადობა – გამოძიება, სამართალწარმოება და მსხვერპლთა დაცვა”.
ილიას სახელმწიფო უნივერსიტეტის სამართლის სკოლა შემოდგომის სემესტრიდან გეგმავს ადამიანის უფლებათა და კონსტიტუციური სამართლის კლინიკის ამუშავებას. კლინიკის ერთ-ერთი პარტნიორი იქნება საქართველოს ახალგაზრდა იურისტთა ასოციაცია, რომელთანაც უნივერსიტეტმა უკვე წარმატებულად ითანამშრომლა სამართლის სკოლის მე-4 კურსის სტუდენტის, დეა გოშხეთელიანის საქმეზე. გენდერული ნიშნით ძალადობა დისკრიმინაციის ერთ-ერთი უკიდურესი ფორმაა, დებატების მთავარი თემა იქნება გენდერული ნიშნით ძალადობის შემთხვევების გამოძიებასა და სამართალწარმოებასთან დაკავშირებული სამართლებრივი და პრაქტიკული ხარვეზები, აგრეთვე მსხვერპლთა დაცვის გარანტიები და სერვისები, რომლებსაც სახელმწიფო უზრუნველყოფს.
დრო: 23 მარტი, 19:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

✔ პანელური დისკუსია: თანაბარი ანაზღაურება თანაბარი შრომისთვის
29 მარტს, 19:00 საათზე, ილიას სახელმწიფო უნივერსიტეტის A101 აუდიტორიაში გაიმართება პანელური დისკუსია თემაზე: „თანაბარი ანაზღაურება თანაბარი შრომისთვის”.
მომხსენებლები: ლია ჩარექიშვილი – სტატისტიკის ეროვნული სამსახურის სოციალური სტატისტიკის სამმართველოს სოციალური ინფრასტრუქტურის განყოფილების უფროსი; ნათია კაციტაძე – ორგანიზაცია „კონსტიტუციის 42-ე მუხლის“ აღმასრულებელი დირექტორი.
მოდერატორი: გვანცა ხონელიძე – საჯარო სამართლისა და პოლიტიკის სამაგისტრო პროგრამის სტუდენტი, „ქალთა მზერის“ დამფუძნებელი.
საქართველოს სტატისტიკის ეროვნული სამსახურის მონაცემებით, 2014 წლის მეორე კვარტალში დაქირავებით დასაქმებულთა საშუალო ხელფასი 864.4 ლარს შეადგენს, დასაქმებული კაცის საშუალო ხელფასი 1051.4 ლარია, ხოლო ქალის – 640.2 ლარი, ანუ, კაცის საშუალო ხელფასის დონე 411.2 ლარით, ანუ 1.64-ჯერ აღემატება ქალის საშუალო ხელფასის მაჩვენებელს. ამასთან, საქმიანობის იმ სფეროებშიც კი, სადაც ქალები პროცენტულად ჭარბობენ კაცებს, კაცების ხელფასი ქალებისას მნიშვნელოვნად აღემატება. მაგალითად, განათლების სფეროში დასაქმებულთა დაახლოებით 70% ქალია, ქალის საშუალო ხელფასი კი შეადგენს 381,9 ლარს, მაშინ, როცა კაცების ხელფასი 484,1 ლარია. დისკუსიის მონაწილეები ისაუბრებენ ამ სტატისტიკური მონაცემების მიზეზებზე, სამართლებრივ ასპექტებსა და მათი წარმოების მნიშვნელობაზე.
დრო:29 მარტი, 19:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია
2018 წელი

პროექტის „საბჭოთა და გერმანელი ომის ტყვეები და ინტერნირებული ადამიანები" პრეზენტაცია
2018-03-14 19:00
14 მარტს, 19 საათზე, ილიას სახელმწიფო უნივერსიტეტის A101 აუდიტორიაში დოქტორი ანდრეა ჰილგერი ( Andrea Andrea Hilger, German Historical Institute Moscow) და დოქტორი ჰაიქე ვინკელი (Heike Winkel, German War Graves Commission) გამართავენ კვლევისა და დოკუმენტაციის პროექტის – „დაკარგული სულების ძიება – „საბჭოთა და გერმანელი ომის ტყვეები და ინტერნირებული ადამიანები” – პრეზენტაციას.
პროექტი დაიწყო 2016 წლის 22 მარტს ფრანკ-ვალტერ შტაინმაიერისა და სერგეი ლავროვის მიერ შემუშავებული ერთობლივი დეკლარაციის საფუძველზე. პროექტის მიზანია, გადაწყვიტოს საბჭოთა და გერმანელი მეორე მსოფლიოს ომის ტყვეებისა და ინტერნირებული ადამიანების ბედი. პროექტის ფარგლებში ყველა საარქივო მასალა, რომელიც მოიცავს ინფორმაციას ამ ადამიანების ბედზე, გადაისინჯება, გადაიყვანენ ციფრულ ფორმატში და განთავსდება საინფორმაციო ბაზაში, შემდგომ კი ხელმისაწვდომი გახდება საზოგადოებისთვის.
შემდეგ საბჭოთა წარსულის კვლევის ლაბორატორია (SovLab) გამართავს თავისი კვლევის – ომის ტყვეები საქართველოში და საქართველოდან – პრეზენტაციას.
სამუშაო ენა: ინგლისური
დრო: 14 მარტი, 19:00-20:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

კომპანია „ოდისეას“ საინფორმაციო შეხვედრა სტუდენტური დასაქმების შესახებ
2018-03-15 15:00
15 მარტს, 15:00 საათზე, ილიას სახელმწიფო უნივერსიტეტის E207 აუდიტორიაში კომპანია „ოდისეა“ ილიაუნის სტუდენტებს შეხვდება და შესთავაზებს ვაკანსიებს სასწავლო გრაფიკის გათვალისწინებით.
წიგნების სატელეფონო გაყიდვების კომპანია „ოდისეას“ წარმომადგენლები სტუდენტებს გააცნობენ ინფორმაციას სამუშაო სპეციფიკის, ანაზღაურებისა და დაწინაურების პერსპექტივების შესახებ.
დასწრება თავისუფალია დასაქმებით დაინტერესებული ნებისმიერი სტუდენტისა და კურსდამთავრებულისთვის.
დაინტერესების შემთხვევაში გთხოვთ, გაიაროთ რეგისტრაცია: https://goo.gl/forms/P3OFH7vx8tI969gj1
დრო: 15 მარტი, 15:00 საათი
ადგილმდებარეობა: E207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი

პროფესორ პაატა ბუხრაშვილის საჯარო ლექცია
2018-03-16 17:00
16 მარტს, პარასკევს, 17:00 საათზე, ილიას სახელმწიფო უნივერსიტეტის E207 აუდიტორიაში ილიას სახელმწიფო უნივერსიტეტის პროფესორი პაატა ბუხრაშვილი წაიკითხავს საჯარო ლექციას თემაზე: „ცენტრალური კავკასიის მთიანეთის უძველესი მოსახლეობის ეთნოკულტურული ისტორიიდან”.
დრო: 16 მარტი, 17:00 საათი
ადგილმდებარეობა: E207 აუდიტორია (ქ. ჩოლოყაშვილის გამზირი N3/5), ილიას სახელმწიფო უნივერსიტეტი
დასწრება თავისუფალია
